Akersgata
Store norske leksikon,Geografi,Norges geografi,Oslo
Akersgata er en gate i Oslo sentrum som går fra fra Rådhusgata til Ullevålsveien. Den var opprinnelig et kutråkk mellom Store Aker gård og Akershagen. Da Christiania ble anlagt, ble nedre del av gateløpet liggende i byen med navnet Nordre gate, til den på 1800-tallet igjen ble forbundet med den øvre delen nord for Karl Johans gate.
Historikk Akersgata har tradisjonelt vært Oslos avisgate, der Aftenposten (til 2003, og igjen fra 2013), Dagbladet (til 2008), Tidens Tegn (til 1941) og VG (fra 1945) holder til. Langs gaten ligger også Centralteatret og Trefoldighetskirken. Store deler av Regjeringskvartalet ligger også til Akersgata. Bygningene på gatens østlige del ble rammet av terrorangrepet 22. juli 2011. Høyesterett (det gamle Oslo Tinghus) ligger også ved gaten, men har adresse Høyesteretts plass. Under andre verdenskrig holdt okkupasjonsregimets Sentralkontoret for arbeidsmobiliseringen til i Akersgata 55. Arkivene deres ble ødelagt i en sabotasjeaksjon utført av Oslogjengen 18. mai 1944. Målet var å hindre innkalling av norske ungdommer til tysk krigstjeneste. Dette regnes som Oslogjengens første fullt ut vellykkede aksjon. Les mer i Store norske leksikon Oslo